อุโมงค์แยกไฟฉาย พร้อมเปิดให้บริการ 1 สิงหาคมนี้ ช่วยบรรเทาปัญหาการจราจรให้กับประชาชน
นายชัชชาติ สิทธิพันธุ์ ผู้ว่าราชการกรุงเทพมหานคร เปิดเผยภายหลังลงพื้นที่ตรวจโครงการก่อสร้างทางลอดถนนจรัญสนิทวงศ์กับถนนพรานนก (อุโมงค์แยกไฟฉาย) ว่า อุโมงค์แยกไฟฉาย มีสัญญาการก่อสร้างตั้งแต่ปี 2552 แต่ติดปัญหาเรื่องการขยายเส้นทางและการประสานการทำงานกับการรถไฟฟ้าขนส่งมวลชนแห่งประเทศไทย(รฟม.) ที่อยู่ระหว่างทำการก่อสร้างรถไฟฟ้าสายสีน้ำเงิน ซึ่งโครงสร้างและเสาของรถไฟฟ้าสายสีน้ำเงินตั้งอยู่บนกำแพงอุโมงค์ การก่อสร้างค่อนข้างยาก ทำให้ล่าช้าไป 13 ปี อย่างไรก็ตาม กทม. ได้เร่งรัด โครงการก่อสร้างทางลอดฯ มาอย่างต่อเนื่อง คาดว่าจะเปิดให้บริการในวันที่ 1 สิงหาคม 2565  ซึ่งจะช่วยบรรเทาปัญหาการจราจรให้กับประชาชนได้   ทั้งนี้ กทม.จะเดินหน้าคืนพื้นผิวการจราจรให้กับประชาชนในโครงการอื่นๆ เช่น  อุโมงค์ราชพฤกษ์ ที่จะเปิดให้บริการ 1 กันยายน 2565 เชื่อว่า จะทำให้การจราจรคล่องตัวขึ้น